અરવિંદ કેજરીવાલે સમયસર તાપણું પેટાવી દીધું છે. ઠંડી આવવાની બાકી છે, પણ અત્યારથી જ તાપણું પેટાવી દીધું છે, જેથી સૌ પોતપોતાના સ્વાર્થ માટે તાપણે ટોળે વળે. સૌ એકલતાને તાપણે ટોળે વળે છે એવી સરસ મજાની પંક્તિ એક કવિએ લખી છે. રાજકીય પક્ષો આ તાપણે તાપવા આવી જશે એવો અંદાજ કેજરીવાલને હશે. તેવું થયું પણ છે. ચાર રાજ્યોના મુખ્ય પ્રધાનો તેમને મળવા માટે પહોંચ્યાં હતાં. લેફ્ટનન્ટ ગર્વનરના બંગલે જઈને અરવિંદ કેજરીવાલ અને તેમના ત્રણ સાથી પ્રધાનો ધરણાં પર બેસી ગયાં છે. બંગલે વેઇટિંગ રૂમમાં તેમણે અડ્ડો જમાવ્યો છે અને ત્યાંથી હટતાં નથી. અરવિંદ કેજરીવાલની આ જ કલા છે, જેને પહોંચી વળવું મુશ્કેલ છે. મુદ્દો ઊભો કરતા તેમને આવડે છે અને બીજા પક્ષોએ તેને રિસ્પોન્સ આપવો પડે છે. કેજરીવાલનો પક્ષ માત્ર દિલ્હી પૂરતો મર્યાદિત હતો, પણ તેમણે દેશભરમાં આંધી જગાવી હતી. ઠેર ઠેર કેજરીવાલ પહોંચી જતાં હતાં અને મુદ્દા ઊભા કરતાં હતાં. ગુજરાતમાં પણ 2012ની ચૂંટણી પહેલાં તેઓ આવી પહોંચ્યાં હતાં અને આવો જ ડ્રામા કર્યો હતો. અમારે કેટલાક સવાલો પૂછવા છે એમ કહીને તેઓ ગાંધીનગર જવા નીકળી ગયાં હતાં. અમારે બસ (તે વખતના) મુખ્ય પ્રધાન નરેન્દ્ર મોદીને મળવું છે. ભારે ડ્રામા થયો હતો અને સૌનું ધ્યાન ખેંચાયું હતું. ગુજરાત કોંગ્રેસ જે નહોતી કરી શકી તે કેજરીવાલે કરી બતાવ્યું હતું.